Ododo me 104: Yecu Odok i Polo
KA NINO woto ki kato, Yecu onyutte bot lulub kore tyen mapol. Nino mo acel lupwonnye ma romo 500 kulu guneno en. Ka en nyutte botgi in ingeyo gin ma en loko iye? Ker pa Lubanga. Jehovah ocwalo Yecu i lobo me pwonyo pi Ker-ri. Dok en tye ka medde ki timo man kadi wa i nge cere ki i to.
Wi po gin ma ker pa Lubanga obedo? Ee, Ker-ri aye gamente kikome pa Lubanga i polo, dok Yecu aye Ngat ma Lubanga oyero me bedo kabaka. Kit ma wakwano kwede, Yecu onyuto kit ma en ebibedo kwede kabaka maber adada kun pito jo ma kec onekogi, cango lutwo, dok bene cero wa jo muto!
Pi meno i kare ma Yecu biloc macalo kabaka pi mwaka alip acel, kwo bibedo nining i wi lobo? Ada lobo ducu gibiloko doko paradic ma mwonya adada. Lweny, nyo turo cik, nyo two, nyo kadi wa to bibedo pe. Wan wangeyo ni man tye ada pien Lubanga oyubo lobo me bedo paradic wek dano gunong mit me kwo iye. Meno aye gin mumiyo i acakki piny en oyubo poto me Eden. Dok Yecu bineno ni olo twal kitimo gin ma Lubanga mito ni otimme.
Kare dong oromo pi Yecu me dok cen i polo. Pi nino 40 Yecu obedo ka nyutte bot lupwonnyene. Pi meno gin gungeyo labongo gung cwiny mo ni en dok tye makwo odoco. Ento ma peya oweko lupwonnyene en owaco botgi ni: ‘Wubed i Jerucalem nio wang ma wunongo cwiny maleng.’ Cwiny maleng obedo teko pa Lubanga, calo yamo ma kodo, ma bikonyo lulub kore me tiyo gin ma Lubanga mito. Me agikki, Yecu owaco ni: ‘Wun myero wutit lok i koma wa i agikki lobo.’
Ka Yecu owaco man, gin mo me aura tutwal otimme. En ocako cito malo i polo, kit ma itwero neno kwede kany-nyi. Ci pol mo oume woko ki i wanggi, dok lupwonnye pe gumedo ki neno Yecu dong. Yecu odok i polo, ci ocako loyo lulub kore ma i wi lobo ki kunnu.
1 Jo Korint 15:3-8; Niyabo 21:3, 4; Tic pa Lukwena 1:1-11.
Peny
- Lupwonye pa Yecu adi ma gunene inino mo acel, dok gin ango ma en oloko pire botgi?
- Ker pa Lubanga obedo gin ango, dok kwo bibedo nining i lobo ka Yecu tye ka loc calo Kabaka pi mwaka alip acel?
- Pi nino adi kulu ma Yecu obedo ka nen kwede bot lukwena-ne, ento man onongo obedo dong kare me timo ngo pi en?
- Ma dong cok ki weko lukwena-ne, gin ango ma Yecu ociko botgi me timo?
- Gin ango ma tye ka timme i cal-li, dok kom Yecu oume nining ki i wangi?
Peny mukene
- Kwan 1 Jo Korint 15:3-8.
Pingo lakwena Paulo oloko labongo akalakala i kom cer pa Yecu, dok gin ango ma Lukricitayo giromo loko pire labongo akalakala kombeddi? (1 Kor. 15:4, 7, 8; Ic. 2:2, 3; Mat. 24 :14; 2 Tem. 3:1-5)
- Kwan Tic pa Lukwena 1:1-11.
Tic me pwony onya omako pin ma romene, kit ma giwaco kwede i Tic pa Lukwena 1:8? (Tic 6:7; 9:31; 11:19-21; Kol. 1:23)
luo_Latn luo_Latn luo_Latn luo_Latn luo_Latn luo_Latn ltg_Latn hat_Latn luo_Latn luo_Latn luo_Latn luo_Latn kea_Latn kin_Latn luo_Latn luo_Latn twi_Latn luo_Latn